**Predkladacia správa**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky (ďalej len „ministerstvo práce“) ako ústredný orgán štátnej správy pre stratégiu zamestnanosti, koordináciu jej tvorby a politiku trhu práce predkladá na rokovanie vlády Slovenskej republiky návrh poslankyne Národnej rady Slovenskej republiky Jany Žitňanskej na vydanie zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších prepisov (tlač 1143).

Ministerstvo práce k predloženému návrhu zákona uvádza:

**Všeobecne**

Cieľom predloženého poslaneckého návrhu zákona je zlepšiť podmienky pre zamestnávanie osôb so zdravotným postihnutím v chránených dielňach a na chránených pracoviskách a upraviť fungovanie chránených dielní tak, aby boli flexibilnejšie. Podľa predkladateľky cieľom štátnej politiky zamestnanosti osôb so zdravotným postihnutím by nemalo byť vytvorenie uzavretých systémov chránených dielní, ale podporovanie prispôsobeného prostredia, ktoré s ohľadom na zdravotný stav osoby so zdravotným postihnutím predstavuje prípravu a medzistupeň pred prechodom osoby so zdravotným postihnutím na otvorený trh práce.

Návrh zákona obsahuje úpravu pojmu chránená dielňa tak, aby sa menej chápala ako fyzicky ohraničený a oddelený priestor, kde sú osoby so zdravotným postihnutím zavreté a vyrábajú v nej ručne výrobky. Skutočnosť, že nie je potrebné pre osoby so zdravotným postihnutím fyzicky upraviť priestor pre prácu, ešte neznamená, že nie je potrebné pre tieto osoby upraviť podmienky na prácu, pracovný výkon alebo pracovný čas.

Ďalšou navrhovanou zmenou je v nadväznosti na úpravu pojmu chránená dielňa možnosť pre zamestnancov so zdravotným postihnutím dočasne a v rámci plnenia stanovených úloh pracovať aj mimo priestoru chránenej dielne. V prípade, že to dovoľuje zdravotný stav osoby so zdravotným postihnutím a povaha jej práce, neexistuje podľa predkladateľky rozumný dôvod, prečo by táto osoba nemohla robiť aj také činnosti, pre ktoré sa nevyžaduje pobyt v obmedzenom priestore chránenej dielne. Rovnako sa tým približuje fungovanie chránenej dielne fungovaniu iných súťažiteľov na trhu tovarov a služieb a zároveň osoba so zdravotným postihnutím má možnosť získať také zručnosti, ktoré jej umožnia sa zamestnať na otvorenom trhu práce.

**Stanovisko**

**K čl. I**

**K bodu 1**

Ministerstvo práce je toho názoru, že súčasná úprava v § 55 ods. 1 zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (ďalej len „zákon o službách zamestnanosti“) obsahujúca znenie *„pracovné podmienky vrátane nárokov na pracovný výkon prispôsobené zdravotnému stavu občanov so zdravotným postihnutím“* v sebe už zahŕňa všetky predkladateľkou navrhované atribúty (pracovný priestor, pracovný výkon, možnosti flexibilného pracovného času a rozloženie práce).

Ministerstvo práce má za to, že zdravotný stav (fyzický aj psychický) občana so zdravotným postihnutím je zohľadnený aj v existujúcej definícii chránenej dielne a chráneného pracoviska. Zo súčasnej definície chránenej dielne a chráneného pracoviska vyplýva explicitná požiadavka na prispôsobenie pracovných podmienok vrátane nárokov na pracovný výkon zdravotnému stavu občanov so zdravotným postihnutím. Pracovné podmienky sú fyzikálne, chemické, biologické, fyziologické, psychologické a sociologické faktory pôsobiace na zdravie a pracovnú výkonnosť človeka v pracovnom procese. Pracovný výkon je tiež ovplyvnený režimom práce, odpočinkom a technickým stavom pracovného prostredia.

Vzhľadom na vyššie uvedené je ministerstvo práce toho názoru, že súčasná definícia chránenej dielne a chráneného pracoviska obsahuje predloženým poslaneckým návrhom doplnené požiadavky na priznanie postavenia chránenej dielne a chráneného pracoviska a vzhľadom na jej širšie vymedzenie poskytuje širší priestor na posúdenie individuálnych prípadov v rámci správnej úvahy v konaní o priznanie postavenia chránenej dielne alebo chráneného pracoviska.

**K bodu 2**

Poslaneckým návrhom zákona sa navrhuje umožniť občanom so zdravotným postihnutím dočasne vykonávať prácu v pracovnom pomere aj mimo chránenej dielne alebo chráneného pracoviska, ak to umožňuje charakter jeho práce alebo je to nevyhnutné na plnenie jeho pracovných úloh. Návrhom požadovaná možnosť dočasne vykonávať prácu aj mimo chránenej dielne alebo chráneného pracoviska nie je ani v súčasnosti explicitne vylúčená v rámci znenia
§ 55 zákona o službách zamestnanosti. Priznanie postavenia chránenej dielne alebo chráneného pracoviska aj s ohľadom na možnosť vykonávať prácu mimo chránenej dielne alebo chráneného pracoviska je upravená aj internou normou upravujúcou jednotný postup úradov práce, sociálnych vecí a rodiny pri aplikácii § 55 zákona o službách zamestnanosti. Úrad práce, sociálnych vecí a rodiny pri priznaní postavenia chránenej dielne alebo chráneného pracoviska vo vyššie uvedenej situácii toto postavenie prizná, ak budúca chránená dielňa alebo chránené pracovisko napĺňa aj ďalšie definičné znaky.

Navrhovaná textácia *„vykonávať prácu v pracovnom pomere aj mimo chránenej dielne alebo chráneného pracoviska“* v sebe zahŕňa aj možnosť vykonávať prácu občana zo zdravotným postihnutím v jeho domácnosti. Uvedenú situáciu občanov so zdravotným postihnutím má za cieľ riešiť vládny návrh zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 1213). Vládnym návrhom zákona sa umožňuje občanom so zdravotným postihnutím, ktorí sú zamestnaní v chránenej dielni alebo na chránenom pracovisku, vykonávať prácu aj z ich domácnosti, ak vykonávanie práce z domácnosti umožňuje dohodnutý druh práce, a to v rozsahu najviac 10 dní v kalendárnom mesiaci.

Vládny návrh zákona predstavuje kompromisné riešenie vo vzťahu k požiadavke občanov so zdravotným postihnutím na sflexibilnenie fungovania chránených dielní a chránených pracovísk pri zachovaní podstaty chránených dielní a chránených pracovísk a podmienok ich vymedzenia. Uvedená úprava predstavuje tiež medzikrok medzi nastavením chránených dielní a chránených pracovísk a otvoreným trhom práce. V rámci diskusií so zástupcami občanov so zdravotným postihnutím v rámci legislatívneho procesu k uvedenému vládnemu návrhu zákona bola prerokovaná aj nimi navrhovaná možnosť úplného vykonávania práce z domu, nakoľko takáto možnosť bola zavedená počas mimoriadnej situácie vyhlásenej v súvislosti s ochorením COVID-19. Ministerstvo práce má však za to, že nelimitovanie práce z domu v čase pandemickej situácie má svoj základ v naplnení vyššieho cieľa, a to ochrany života a zdravia zamestnancov chránených dielní a chránených pracovísk. V prípade bežnej činnosti chránených dielní a chránených pracovísk je ministerstvo práce toho názoru, že nelimitovanie výkonu práce z domu by mohlo viesť k popretiu zámeru integrovať občanov so zdravotným postihnutím do pracovného a spoločenského života.

Ministerstvo práce prerokovalo svoje stanovisko k poslaneckému návrhu zákona v súlade s čl. 31 Legislatívnych pravidiel vlády Slovenskej republiky v pripomienkovom konaní.

**Záver**

Vzhľadom na uvedené Ministerstvo práce, sociálnych vecí a rodiny Slovenskej republiky odporúča vláde Slovenskej republiky vysloviť s návrhom poslankyne Národnej rady Slovenskej republiky Jany Žitňanskej na vydanie zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších prepisov (tlač 1143) **nesúhlas**.